Ökumaður lést eftir að hann missti stjórn á bíl sínum og hafnaði utan vegar við eftirför lögreglu á Akrafjallsvegi í gærkvöldi. Lögregla segir að bíllinn hafi oltið nokkrum sinnum og haft er eftir sjónarvottum að ökumaðurinn hafi kastast út úr bifreiðinni. Farþegar í strætisvagni urðu vitni að slysinu og fengu áfallahjálp.
Lögreglu barst tilkynning um rásandi aksturslag bíls í Hvalfjarðargöngum á leið vestur um sjöleytið í gærkvöldi. Lögreglumenn fóru frá Akranesi til að kanna málið og mættu bílnum á Akrafjallsvegi.
Þá sneri lögregla við og ætlaði að stöðva ökumanninn til að kanna ástand hans. Hann jók ferðina verulega og tók fram úr strætisvagni á ógnarhraða, segir í tilkynningunni. Eftir það missti hann stjórn á bílnum.
Rannsóknardeild Lögreglunnar á Vesturlandi er með slysið til rannsóknar og nýtur aðstoðar tæknideildar Lögreglunnar á Höfuðborgarsvæðinu. Lögregla hefur ekki veitt frekari upplýsingar um málið.
Ökumaður lést þegar hann velti bíl sínum eftir eftirför lögreglu á Akrafjallsvegi í gærkvöldi. Farþegar í strætisvagni urðu vitni að slysinu.